Tre år og ni måneder skal cafékongen Bahram Sari Beliverdi i fængsel

KØBENHAVNS BYRET (Ekstra Bladet): Tre år og ni måneders fængsel skal den tidligere cafékonge Bahram Sari Beliverdi i fængsel. Det har en enig domsmandsret besluttet i Københavns Byret.

Den 38-årige har været tiltalt i en omfattende sag om bedrageri.

Retten har i strafudmålingen lagt vægt på kriminalitetens systematiske karakter.

Sari Beliverdi var selv til stede under domsafsigelsen, hvor han var iført hvid skjorte og efter oplæsning af dommen tog plads ved siden af sin forsvarer, Kåre Pihlmann.

En medtiltalt var ikke til stede i retten, men blev idømt fængsel i to år og seks måneder.

Bahram Sari Beliverdi har erklæret sig ikke skyldig og havde på den baggrund krævet frifindelse, har hans forsvarer tidligere sagt til Ekstra Bladet.

Bahram Sari Beliverdi ankede på stedet dommen med begæring om frifindelse. Den medtiltaltes forsvarer ankede ligeledes på sin klients vegne.

Se også: Kendt cafékonge risikerer fængsel for bedrageri

Beliverdi er tidligere ejer af det såkaldte Café Sommersko-imperium, som på sit højeste bestod af flere kendte caféer i København og omegn, herunder Café Sommersko og Café Dan Turèll, ligesom blandt andet XO Burger, Café Emma, Café Sari, Meat, Burger Corner og Frederiks Café også var en del af koncernen.

Anklageskriftet mod Beliverdi og den medtiltalte var på 20 sider og indeholdt 44 tiltalepunkter, som overordnet kan deles op i tre dele:

bedrageri, brud på fødevarelovgivningen og momssvindel.

Sari Beliverdi blev ved byretten dømt skyldig i samtlige forhold.

Ekstra Bladet bad Bahram Sari Beliverdi om en kommentar til dommen, men han ønskede tydeligvis ikke at udtale sig, idet han hastede ud fra retssalen straks efter domsafsigelsen og dommerens oplæsning af hovedpointerne.